Eino Linnala: Mieskuorolaulut osa I

Mieskuoro Laulu-Miehet

Johtaa Matti Hyökki

LMCD-105

”Eino Linnala (1896–1973) näkyy suomalaisten kuorosäveltäjien kuvitteellisessa perhepotretissa takavasemmalla.” Näillä sanoilla avaa Mieskuoro Laulu-Miesten uutuuslevyn lehdykkä kokoelman esittelyn. Lehdykän sanoja ei käy kiistäminen, eturivi täyttyy Madetojan, Kuulan ja Sibeliuksen kaltaisista hahmoista. Samaan hengenvetoon täytyy kuitenkin tämän levyn useiden raitojen perusteella todeta Linnalan tunkevan ajoittain eturivin miesten väliin. Parhaimmillaan Linnala on tehnyt huomattavasti parempaa kynänjälkeä kuin ns. nimisäveltäjät huonoina päivinään. Tiukkana teoreetikkona Linnala on tiennyt mitä kirjoittaa – äänenkuljetus toimii ja harmoniat ovat tasapainoisia.

 Mieskuoro Laulu-Miehet on tällä hetkellä ehkä Suomen erinomaisin instrumentti tällaisen materiaalin tallentamiseen. Akateemisten ylioppilaskuorojen entisistä laulajista koostuvan kuoron sointi on sopivassa määrin yhdistelmä pitkää kokemusta, iän tuomaa äänellistä syvyyttä ja nuoruusiässä Suomen mieskuorolaulun eturivin kuoroissa hankittua teknistä osaamista jota on sittemmin pidetty yllä. Sointi on täyteläisen miehekäs ja parhaimmillaan tällä levyllä sitä jalostavat laadukkaat solistit Jaakko Kortekangas ja Tuomas Katajala.

 Levyn herkkupalaksi voisi mainita vaikkapa *Serenaadin*, jossa Katajalan eteerisen kauniille tenorisoinnille luo harmonisoiva mieskuoro hienon, romanttisen taustan. Kappale saavuttaa Leinon tekstin tunnelman täydellisesti.

 Levy on tehty studiotaltiointina Yleisradion isossa M2-studiossa. Jälki on hyvää ja nautittavaa, joskin ajoittain kuulokuvaan jää kaipaamaan vahvempaa luonnollisen tilan kaikua.

 Levyn lehdykässä kuoronjohtaja Matti Hyökki käy vahvasti perustellen läpi sitä, miksi Linnala on jäänyt kuorosäveltäjänä marginaaliin. Linnala ei ole halunnut tehdä laulujaan nimirunoilijoiden teksteihin – edellä mainittu Leinon laulu on yksi poikkeuksista. Muullakin tavoin Linnala on kulkenut omia polkujaan.

 Länsimaiseen taidemusiikkiin on pesiytynyt vahvasti kanonisoitunut ajattelu siitä, minkä säveltäjien musiikki on automaattisesti hyvää ja laadukasta. Suosittelen ennakkoluulotonta tutustumista Linnalan mieskuorolauluihin – vaikkapa tämän levyn kautta – vaarana toki on, että se voi avata silmiä.

Jussi Mattila